Man tager altså ikke på ferie i denne situation, lyder reaktionen fra en ledelsesekspert.

Som registreret bruger kan du overvåge emner og journalister og modtage nyhederne i din indbakke og følge din nyhedsstrøm på Finans.

Jesper Høberg, f. 1975, er chef for Finans’ gravergruppe. Jesper er uddannet journalist på Danmarks Journalistskole i 2002, og efter et kort vikariat hos Ritzaus Bureau landede han på Jyllands-Posten som erhvervsjournalist. Her har han stået bag en lang række dagsordensættende historier og artikelserier om blandt andet korruption i FN’s olie-for-mad program, kollapset i Genan og Johan Schlüter Advokatfirma. I 2004 blev han nomineret til Cavling-prisen for afsløringen af, at TDC havde udnyttet et hul i skatteloven til at score et kunstigt skattefradrag i milliardklassen. I 2013 blev han nomineret til FUJ-prisen for fremragende undersøgende journalistik, og i 2017 var han med til at vinde FUJ-prisen for afsløringer af, hvordan bilbranchen barberede store summer af registreringsafgiften på leasingbiler. Han er født i Nordsjælland, men fastholder, at han tidligt konverterede til jydedommen, og at han i dag er full blown nordjyde.

Mens Danmark havde lukket sine grænser, og coronavirussen fortsatte med at udløse nye restriktioner over store dele af Europa, valgte Vestas’ finansdirektør Marika Fredriksson lørdag aften at sætte sig i et fly og rejse på privat ferie til Mauritius.

Det bekræfter den børsnoterede vindmølleproducents kommunikationschef Anders Riis.

»Det er rigtigt, at hun rejste til Mauritius lørdag aften på en ferie, som har været planlagt i et år. Som finansdirektør er der kun specifikke tidspunkter, man kan tage af sted på, og rejsen lørdag gik ud af Sverige, hvor der ikke var nogen restriktioner på rejser hverken ud af Sverige eller til den pågældende destination,« siger han.

Siden har situationen udviklet sig, og derfor sidder hun nu på et fly på vej tilbage til Danmark, oplyser Anders Riis.

Udenrigsministeriet besluttede fredag at ændre rejsevejledningen, så alle ikke-nødvendige rejser frarådes til hele verden. Senere samme dag offentliggjorde Mette Frederiksen sin beslutning om at lukke Danmarks grænser.

Beslutningen om at rejse på ferie midt i coronakrisen undrer ledelsesekspert Steen Hildebrandt.

»Det kan jeg simpelthen ikke forstå. Når den danske statsminister udsender så alvorlige signaler, bliver man som leder på sin plads og er parat til at træffe beslutninger,« siger han.

Anders Riis siger, at Marika Fredriksson har deltaget i møder i Vestas fra Mauritius, men det ændrer intet for Steen Hildebrandt:

»Det er klart, at hvis man rejser som led i varetagelsen af jobbet, så er sagen en anden, men som topleder i en af Danmarks største virksomheder tager man altså ikke ferie i denne situation,« siger han.

Vestas har ikke yderligere kommentarer.